Heränneiden Vappu
Päivä heränneiden tää,
 heränneiden sorron yöstä,
 päivä armeijan mi syöstä
 eespäin tahtoo, rynnistää.

 Keihin innostus jo sai
 aatteen suuren synnyttämä,
 niiden juhlapäivä tämä
 niiden side, sunnuntai.

 Keiden kirpos silmäin jää
 vaihtuin pimeys tietoisuuteen,
 niille usko aikaan uuteen
 tänään syttyy, virkeää.

 Nukkua nyt kuka vois!
 Innoin taistelohon ryhdy,
 orjuusveljehesi yhdy:
 riistojärjestelmä pois,

 alas laiskat arvostaan,
 virkaherrat, anastajat,
 selviksi jo luokkarajat,
 kansan olkoon valta vaan!

 Iki-elonvoimassaan
 luonto herää esteen alta –.
 Nyt on heränneiden valta
 kaikkialla yli maan.

 Heränneiden orjanlasten
 toivonpäivän on nyt koitto.
 Köyhälistö, sun on voitto –
 Käy siis riistäjääsi vasten!

[Väinö] H[u]pl[i].

Lähde: Heränneiden Vappu: Kansan Äänen julkaisu vappuna 1908. 1908. Lappeenranta.

Runot
Väinö Hupli
Kansan Ääni
1908